༄༅། ། དཔལ་མགོན་ལེགས་ལྡན་སྟག་ཞོན་འཁོར་དང་བཅས་པའི་གཏོར་ཆོག་སྐོང་བ་རྗེས་གནང་དང་བཅས་པ་བཞུགས་སོ། །
༄༅༅། ། སྭསྟི། བླ་མ་དང་དཔལ་ཕྱག་ན་རྡོ་རྗེ་ལ་ཕྱག་འཚལ་ལོ། ། འདིར་དཔལ་ནག་པོ་ཆེན་པོ་ལེགས་ལྡན་སྟག་ཞོན་འཁོར་དང་བཅས་པ་ལ་གཏོར་མ་འབུལ་བར་འདོད་པས། གནས་ཁང་བླ་བྲེ་དང་ཡོལ་བ་ལ་སོགས་པས་བརྒྱན། ཆོས་སྐྱོང་གི་བྲིས་སྐུ་ཡོད་ན་བཀྲམ་པའི་མདུན་དུ་སྟེགས་བུ་ཇི་ལྟར་རིགས་པ་ལ་རས་ལ་སོགས་པས་བཀབ་པའི་སྟེང་དུ་འབྲུ་སྣ་ཚོགས་གཅལ་དུ་དགྲམ། དེའི་སྟེང་དུ་ཡི་དམ་དང་མགོན་པོའི་གཏོར་མ་ཟུར་གསུམ་ཆེ་བ། དེའི་གཡོན་དུ་ཅུང་ཟད་ཆུང་བ། དེ་དག་གི་མདུན་དུ་དེ་བས་ཆུང་བ། དེའི་གཡོན་དུ་ཅུང་ཆུང་བ་རྣམས་གནམ་ལྕགས་ཀྱི་ཕུར་བུ་ལྟ་བུ་མཐེབ་ཀྱུས་བསྐོར་བ་ལ་རྒྱན་ཅི་མཛེས་བྱས་པ་དང་། འཇིག་རྟེན་པའི་གཏོར་མ་སོགས་མཐོང་བ་བརྒྱུད་པའི་ཕྱག་ལེན་ལྟར་བཤམ། དེའི་མདུན་དུ་ཆུ་གཉིས་ཉེར་སྤྱོད་དང་། རྣལ་འབྱོར་པ་རྣམས་ཀྱི་མདུན་དུ་རྡོར་དྲིལ་ནང་མཆོད་ལ་སོགས་པ་ཉེ་བར་མཁོ་བའི་ཡོ་བྱད་རྣམས་ཀྱང་མ་ཚང་བ་མེད་པར་བཤམས་ལ། ལྷའི་རྣལ་འབྱོར་གང་ཡང་རུང་བའམ། མཆོག་ཏུ་ཤིས་པ་ཕྱག་ན་རྡོ་རྗེ་གཏུམ་པོའི་རྣལ་འབྱོར་སྔོན་དུ་འགྲོ་བས། གཏོར་མ་ནང་མཆོད་ཆུ་ཆང་གིས་སྦྱངས་ལ། རྡོ་རྗེའི་རྩེས་ནང་མཆོད་ནས་གཏོར་ཏེ། ཡི་དམ་གང་བྱེད་ཀྱི་གཏོར་མ་བདུད་རྩི་ལྟར་བྱིན་གྱིས་བརླབས་ནས་ཡི་དམ་ལ་ཕུལ། དེ་ནས་ཨོཾ་ཨཱཿཧཱུྃ་ཧོཿཨོཾ་ཨཱཿཧཱུྃ་གིས་བྱིན་གྱིས་བརླབས་ནས། སྟོང་པའི་ངང་ལས་མདུན་གྱི་ནམ་མཁར་པྃ་ལས་པདྨ་དང་རྃ་ལས་ཉི་མའི་དཀྱིལ་འཁོར་གྱི་སྟེང་དུ་ཧཱུྃ་ལས་བྱུང་བའི་རྡོ་རྗེའི་ས་གཞི། རྭ་བ། གུར། བླ་བྲེ། ཡེ་ཤེས་ཀྱི་མེ་འབར་བའི་དབུས་སུ་ཨེ་ལས་ཆོས་ཀྱི་འབྱུང་གནས་གྲུ་གསུམ་དམར་ནག་ཁྱམས་ཁོར་ཡུག་སྒོ་དང་བཅས་ཤིང་མི་མགོའི་མདའ་ཡབ་ཀྱི་ཁ་ནས་རྒྱུ་མ་དོན་སྙིང་གི་དྲ་བ་ཕྱེད་པ་འཕྱང་བ། ཤིན་ཏུ་འཇིགས་པའི་དུར་ཁྲོད་ཆེན་པོ་བརྒྱད་ཀྱིས་བསྐོར་བའི་དབུས་སུ་རྡོ་རྗེའི་བྲག་རྫོང་ཤིན་ཏུ་མཐོ་བའི་སྟེང་དུ་པྃ་ལས་པདྨ་དང་། རྃ་ལས་ཉི་མའི་དཀྱིལ་འཁོར་གྱི་སྟེང་དུ་ཧཱུྃ་མཐིང་ནག་ལས་འོད་ཟེར་འཕྲོས། བསྟན་པ་ལ་སྡང་ཞིང་འགྲོ་བ་ཡོངས་ལ་འཚེ་བའི་དགྲ་བགེགས་གདུག་པ་ཅན་ཐམས་ཅད་ཚར་བཅད། ཚུར་འདུས་ཡོངས་སུ་གྱུར་པ་ལས། དཔལ་མ་ཧཱ་ཀཱ་ལ་སྐུ་མདོག་ཆར་སྤྲིན་ལྟར་ནག་པ། ཞལ་གཅིག་ཕྱག་གཉིས་པ་བེར་ནག་པོ་དགུ་བརྩེགས་ཏེ་གསོལ་བ། ཞལ་གདངས་ཤིང་མཆེ་བ་གཙིགས་པ། ལྗགས་རྣམ་པར་འགྱུར་བ། ཧཱུྃ་ཕཊ་ཀྱི་སྒྲ་སྒྲོགས་པ། དམར་ལ་ཟླུམ་པའི་སྤྱན་གསུམ་བགྲད་པས་ཁྲོ་གཉེར་རབ་ཏུ་བསྡུས་པ། དབུ་སྐྲ་དང་སྨིན་མ་དང་སྨ་ར་དམར་སེར་གྱེན་དུ་འབར་བ། མི་མགོ་སྐམ་པོ་ལྔའི་དབུ་རྒྱན་དང་། རློན་པ་ཁྲག་འཛགས་པ་ལྔ་བཅུའི་དོ་ཤལ་ཅན། སྐེད་ཆིངས་ལ་རིན་པོ་ཆེ་དུ་མས་སྤྲས་ཤིང་འཕྱང་འཕྲུལ་དང་། སྦྲུལ་ནག་པོ་ལྟོ་སེར་གྱི་ཆུན་པོ་དང་། སག་ཏིའི་ལྷྭམ་གསོལ་བས་སྟག་ཆེན་རྔམས་པ་ལ་ཆིབས་ཤིང་རོལ་དུ་སེང་གེ་དཀར་པོ་རྒྱན་ལྡན་འདུར་ཞིང་ཁྲིད་པ། ཕྱག་གཡས་པས་ཙནྡན་གྱི་བིང་ཆེན་རིན་པོ་ཆེས་སྤྲས་པ་ཀླད་ལ་འཕྱར་བས་ལྷའི་དམག་གི་དཔུང་ཚོགས་རྣམས་གཡོ་ཞིང་འགྱེད་པ། གཡོན་པས་ལྕགས་ཀྱི་པར་བུ་ཐུགས་ཀར་འཛིན་པ། སྒེག་པ་ལ་སོགས་པ་གར་དགུས་བསྒྱིངས་ནས་བཞུགས་པའི་སྟེང་ན་ལྕགས་ཀྱི་བྱ་ཁྲ་འཕུར་ལྡིང་བཤུག་པའི་སྒྲ་འབྱིན་པ། ཅེ་སྤྱང་འདུར་ཞིང་ཁྲག་རྗེས་གཅོད་པ། འཇིགས་པའི་སྤྱང་ཀི་དང་ཁྱི་ནག་རྔམས་ཤིང་རྒྱུག་པ་ཤུལ་ནས་འབྲང་བ། སྤྲུལ་པའི་དམག་དཔུང་ཕྱོགས་བཅུར་གཡོ་ཞིང་དགྲ་བགེགས་ཚར་གཅོད་པའི་ཚུལ་དུ་བཞུགས་པ། དེའི་མདུན་དུ་རླུང་ནག་འཚུབས་མ་དང་ཁྲག་ཞག་གི་རྒྱ་མཚོ་རྦ་རླབས་གཡོ་བའི་སྟེང་དུ་བྷྱོཿལས་དཔལ་ལྡན་ལྷ་མོ་སྐུ་མདོག་དམར་མོ་ཞལ་གཅིག་ཕྱག་གཉིས་མ། གཡས་པས་ཁྲམ་ཤིང་དང་གཡོན་པས་ཐོད་ཁྲག་ཐུགས་ཀར་འཛིན་པ། མཆན་ཁུང་ན་ནད་ཀྱི་རྐྱལ་པ་ཐོགས་པ། མི་མགོ་སྐམ་པོ་ལྔའི་དབུ་རྒྱན་དང་། སྦྲུལ་གྱི་ག་ཤ་ཅན། སྤྱི་བོར་རྨ་བྱའི་མདོངས་ཀྱིས་མཛེས་པ། སྤྱན་གསུམ་དང་ལྡན་ཞིང་མཆེ་བ་གཙིགས་པ། སྙན་གཡས་པ་ལ་སེང་གེ་དང་། གཡོན་པ་ལ་དུག་སྦྲུལ་གྱིས་བརྒྱན་པ། ཞིང་ཆེན་གྱི་གཡང་གཞིས་སྟོད་གཡོགས་ཤིང་རེ་ལྡེ་ཁྲ་བོ་དང་། སྟག་གི་པགས་པས་སྨད་གཡོགས་པ། ཞབས་གཉིས་ལྕགས་སྒྲོག་གིས་བརྒྱན་པས་དྲེའུ་དམར་པོ་ལ་ཆིབས་པ། རིན་པོ་ཆེའི་རྒྱན་སྣ་ཚོགས་ཀྱིས་སྤྲས་ཤིང་རྐང་སིལ་གྱི་སྒྲ་དང་བཅས་པ་སྣང་སྲིད་ཀྱི་མ་མོ་བྱེ་བའི་ཚོགས་ཀྱིས་བསྐོར་བའོ། ། དེའི་མདུན་དུ་སྐུའི་མོན་པ་ནག་པོ་གཡས་པས་ཏྲི་ཤཱུ་ལའི་རྩེ་མོ་ལ་མི་རོ་དམར་པོའི་རྒྱལ་མཚན་འཕྱར་ཞིང་། གཡོན་པས་དར་ནག་གི་རུ་མཚོན་འཕྱར་བས་དམག་སྣ་འདྲེན་ཞིང་དགྲ་བོའི་སྡེ་འཇིགས་པར་བྱེད་པ། གཡས་སུ་ཐུགས་ཀྱི་མོན་པ་སྔོ་ནག་གནས་ཀྱི་སྤུ་གྲིས་གཏུབས་ཤིང་། གཡོན་པས་ཙིཏྟ་ཕྱུང་སྟེ་གཙོ་བོ་ལ་སྟོབ་པས་དམ་ཉམས་པའི་སྙིང་རྩ་འབྱིན་པར་བྱེད་པ། གཡོན་དུ་གསུང་གི་མོན་པ་དམར་ནག་གཡས་ཀྱི་ཞགས་པས་དགྲ་བགེགས་གནོད་བྱེད་ཀྱི་མགུལ་ནས་བཅིངས་ཏེ་འཁྲིད་པ། གཡོན་པས་མ་ཧེའི་རྭ་དུང་འབུད་པས་དམག་གི་ཚོགས་བསྡུས་དེ་དགྲ་བགེགས་ཀྱི་དཔུང་འཇོམས་པར་བྱེད་པ། རྒྱབ་ཏུ་་་་ཁ་སྐོང་། ནོར་བདག་ཛམ་བྷ་ལ་ནག་པོ་གཡས་ཐོད་ཁྲག་ཐུགས་ཀར་འཛིན་ཅིང་། གཡོན་ནེའུ་བརླ་སྟེང་དུ་འཛིན་པ། དར་དང་སྦྲུལ་གྱིས་བརྒྱན་ཅིང་རྣ་བ་མ་ཕུག་པ་རིགས་ངན་གྱི་ཆ་ལུགས་ཅན། ཞབས་བརྐྱང་བསྐུམ་གྱིས་ནོར་བདག་སེར་པོ་གན་རྐྱལ་དུ་མནན་པ། དེ་རྣམས་ཀྱི་རྒྱབ་ན་བདུད་ཀྱི་མོན་པ་གྲི་ཐོགས་བདུན་རྔམ་ཞིང་བདུད་དམག་འབུམ་ཁྲིའི་དཔུང་གིས་བསྐོར་བས་དགྲ་བགེགས་རྡུལ་དུ་རློག་པ། མོན་མོ་ནག་མོ་་་་ཁ་སྐོང་། བདུན་ལ་འཁོར་བུད་མེད་སྟོང་ཁམས་ཁེངས་པ། བྷྱོཿདང་ཛཿཡི་སྒྲ་སྒྲོགས་ཤིང་ཁྲག་ཐུན་གྱི་ཟོར་འཕེན་ཞིང་དགྲ་ལ་དལ་ཡམས་གཏོང་བ། དེའི་ལྕགས་མཁར་གྱི་ཕྱིའི་ཁྱམས་ལ་དགྲ་བགེགས་གསོད་གཅོད་ལ་བརྩོན་པས་བཅོལ་བའི་ལས་བྱེད་པ་ནི་བདུད་མགོན་ནག་པོ་སྤྱི་རིང་མི་སྡུག་པ་སྤུ་གྲི་དང་ཞགས་པ་ཐོགས་པ་རྟ་ནག་ལ་ཞོན་ཏེ་སྔ་ཤ་དང་། ཕྱི་ཤལ་བདུད་ཀྱི་ཁྲམ་ཤིང་དང་མི་རོ་བཀལ་ཏེ་རྒྱུག་པ། སྲོག་བདག་འོད་ལྷ་དཀར་པོ་བཞོན་པ་ལ་ཞོན་ཅིང་རྒྱལ་ཞུ་དང་དར་དཀར་གྱི་ལའུ་གྱོན་ནས་འཁོར་ལོ་དང་ཤཀྟི་ཐོགས་པ་དགྲ་བགེགས་ལ་བརྒྱབས་པས་ཚར་གཅོད་པ། ལྕགས་གཞུ་ནག་པོ་རལ་པ་ཅན་སོ་ཐམ་བྱེད་པ་ཏྲི་ཤཱུ་ལ་དང་ཐོད་ཁྲག་ཐོགས་པས་དགྲ་བགེགས་རྡུལ་དུ་རློག་པ། བཙན་མགོན་ཤུ་པོ་་་་ཁ་སྐོང་། སྲོག་ལེན་མདོག་དམར་ནག་དར་དམར་གྱི་ཐོད་བཅིངས་པ་བེར་དམར་བསེ་ཁྲབ་གྱོན་པ། མདུང་དམར་ཁྲག་གི་བ་དན་ཅན་དང་། བཙན་གྱི་ཞགས་པ་དམར་པོ་ཐོགས་པ། རྟ་དམར་ལ་ཞོན་པ། ཀླུ་མགོན་ནག་པོ་དུག་སྦྲུལ་གྱི་གདེངས་ཀ་ཅན་མཇུག་ཐོགས་དང་བཅས་པ་སྦྲུལ་ཞགས་དང་བཅས་པའི་རྒྱལ་མཚན་འཛིན་པ། མ་ཧེ་སྔོ་ནག་ལ་ཞོན་ཏེ་དགྲ་བགེགས་གཟིར་བ། གྱིང་མགོན་རྡོ་རྗེ་ལེགས་པ་སྤྱང་ཀུ་ཞོན་ནས་ཟ་འོག་གི་བེར་དང་ཐོད་བཅིངས་པ། གཡས་པས་རྡོ་རྗེ་བྱ་ཁྲ། གཡོན་པས་རའི་སྙིང་འཛིན་པས་ལས་བྱེད་པ། མ་མགོན་རྡོ་རྗེ་སྡེར་ཆེན་ནག་པོ་རླུང་ནག་དང་མེ་དཔུང་གི་དབུས་ན་བེར་གྱོན་ཅིང་རལ་པ་གཅིག་ཏུ་འཕྱང་བ། ཁྲམ་ཤིང་དང་ནད་ཀྱི་རྐྱལ་པ་ཐོགས་པ། སྤྱང་ཀུ་དང་ཁྱི་ནག་ཟ་ཟ་འདྲ་བ་དང་འཆའ་འཆའ་འདྲ་བས་བསྐོར་བ། གཡོན་མགོན་རཱ་ཧུ་ལ་མགོ་དགུ་བྱ་རོག་གི་མགོ་དང་བཅས་པ། དུད་ཀ་མིག་གིས་ཁེངས་པ། སྦྲུལ་མཇུག་འཁྱིལ་པ། མདའ་གཞུ་འཛིན་པས་དམ་ཉམས་ཀྱི་ཡུལ་དུ་སྐྱིན་ཐང་ཆུ་འཁྱགས་འབེབས་པ། གཞན་ཡང་ལས་མཁན་སྤྲུལ་པ་གཡས་གཡོན་གྱི་རུ་འདྲེན། གཤེགས་ཀྱི་སྣ་འདྲེན་བྱང་ཕྱོགས་ཀྱི་གནོད་སྦྱིན་བརྒྱད། སླད་ཀྱི་རྗེས་འབྲང་གཤིན་རྗེ་བརྒྱད་དང་བཅས་པ་འཇིག་རྟེན་གྱི་ཁམས་ཁེངས་པས་ཤིན་ཏུ་འཇིགས་པ་ཧཱུྃ་ཕཊ་ཕཻཾ་གྱི་སྒྲ་སྒྲོགས་པ། དེ་ཐམས་ཅད་ཀྱི་དཔྲལ་བར་ཨོཾ། མགྲིན་པར་ཨཱཿཐུགས་ཀར་ཧཱུྃ། རང་གི་ཐུགས་ཀའི་ས་བོན་ལས་འོད་ཟེར་འཕྲོས་པས་ལྕང་ལོ་ཅན་དང་མ་ལ་ཡའི་གནས་མཆོག་ནས་དཔལ་ནག་པོ་ཆེན་པོ་ལེགས་ལྡན་སྟག་ཞོན་འཁོར་དང་བཅས་པ་ཨོཾ་བཛྲ་ས་མཱ་ཛཿགསུར་ཆེན་གྱི་སྤོས་སོགས་དང་རྡོ་རྗེ་དྲིལ་བུ་འཛིན་པས། སྔོན་ཚེ་རྒྱལ་བའི་སྤྱན་སྔ་རུ། ། བསྟན་པ་བསྲུང་བ་ཞལ་བཞེས་པའི། ། མགོན་པོ་སྟག་ཞོན་འཁོར་བཅས་རྣམས། ། གནས་འདི་ཉིད་དུ་གཤེགས་སུ་གསོལ། ། ཨོཾ་ཤྲཱི་མ་ཧཱ་ཀཱ་ལ་ས་པ་རི་ཝཱ་ར་ཨཱ་ཀཪྵ་ཡ་ཛཿཞེས་པས་སྤྱན་དྲངས་ལ། ཨོཾ་ཤྲཱི་མ་ཧཱ་ཀཱ་ལ་ས་པ་རི་ཝཱ་ར་ཨོཾ་བཛྲ་ཨརྑྷཾ་སོགས་ནས་ཤབྡ་ཨཱཿཧཱུྃ། ཞེས་མཆོད་ནས་ཛཿཧཱུྃབྃ་ཧོཿཞེས་པས་བསྟིམ། ཨོཾ་ཤྲཱི་མ་ཧཱ་ཀཱ་ལཱ་ཡ་ས་མ་ཡ་སྨ་ར། ས་མ་ཡ་མཱ་ཏི་ཀྲ་མ། ས་མ་ཡ་རཀྵནྟུ། ཞེས་དམ་ལ་བཞག། རྡོ་རྗེ་ཐལ་མོ་ཁ་ཕྱེ་སྟེ། ཡེ་ཤེས་ལྷ་ཡི་མཚོན་པ་ལའང་འཇུགཨོཾ་བཀྲ་ཤིས་པའི་ཚིག་སྟེ་སྔགས་ཀྱི་མགོ་འདྲེན། དཔལ་ཤྲཱི་ ནག་པོ་ཆེན་པོ་ མ་ཧཱ་ཀཱ་ལ་ཏྲི་ཡཾ་ཛཿཛཿཞེས་རྐྱང་པའམ་བཟླས་པ་ཡིན། དགྲ་བོ་མཱ་ར་ཡ་ཧཱུྃ་ཕཊ། བསད་པར་བྱིས། ཏྲཀ་རཀྴ་ སྲིན་པོ། ཧ་ལ་ དུག་གམ་སྲོག་འཕྲོག། ཛཿདགྲ་བོ་མཱ་ར་ བསད་པར་གྱིས། ཡ་ཛཿཛཿཞེས་བཏགས་པ་ཡུམ་དང་སྒྲོལ་བའི། དུ་ན་རུ་ཏྲ་རུ་ཐུམ་བྷ་ཏི་ཛཿདྲག་པོ། ཤཱུ་ལ་རཱ་ཛ་ཏྲི་ཤ་མ་ཛཿརྒྱལ་པོ། ཡཾ་ཛཿབཛྲ་ རྡོ་རྗེ། ཏྲི་སྣ་སཱ་དྷུ་ ལེགས་པ། ཁ་ཐུམ་ཏྲི་ས་མཱ་ དམ་ཚིག་དགོངས་སམ་བབ་ལྟ་བུ། ཡ་ཛཿཛཿདགྲ་བོ་མཱ་ སོད་ཅིགར་ཡ་ཧཱུྃ་ཕཊ། ཅེས་མཱ་ར་ཡ་རྣམས་བཏགས་པ་གཏོར་མ་འབུལ་དུས་ཀྱི་སྔགས་དཀྱུས་མ་འདི་ཡིན། མཆན། ཞེས་པའི་མཐར་ཨི་དཾ་བ་ལིཾ་གྲྀཧྞ་གྲྀཧྞ་ཁ་ཁ་ཁཱ་ཧི་ཁཱ་ཧི། གཏོར་མ་འདི་ཟུངས་ཟུངས་བཞེས་ཤིག་བཞེས་ཤིགཨི་དཾ་བ་ལིཾ་གྲྀཧྞ་པཱུ་ཛ་ཧོཿགཏོར་མ་འདི་ཟུངས་གསོལ་ཞིགརཀྟ་པི་པ་ཧོཿཁྲག་གསོལ་ཞིགས་མ་ཡེ་ དམ་ཚིག་ལ། སྭཱ་ཧཱ། གཞི་ཚུགས་སམ་གནས་ལྟ་བུ། ཞེས་ལན་གསུམ་མམ་ལྔ་འམ་བདུན་གྱིས་ཕུལ། ཨོཾ་ཤྲཱི་སོགས་ནས་ཤབྡ་ཨཱཿཧཱུྃ་གི་བར་དང་། ཨོཾ་ཤྲཱི་མ་ཧཱ་ཀཱ་ལ་ཏྲི་ཡཾ་སོགས་ཀྱི་རྗེས་སུ་ཨོཾ་ཨཱཿཧཱུྃ། དཔལ་ནག་པོ་ཆེན་པོ་ལེགས་ལྡན་སྟག་ཞོན་འཁོར་དང་བཅས་པའི་ཞལ་དུ་མཆོད་པ་དམ་པ་འབུལ་ལོ། ། སངས་རྒྱས་ཀྱི་བསྟན་པ་དར་བ་དང་སོགས་བརྗོད་ཅིང་ནང་མཆོད་ཕུལ། ཧཱུྃ། བརྗོད་མེད་སྤྲོས་བྲལ་མཁའ་དབྱིངས་དག་པ་ལས། ། སྣ་ཚོགས་གཟུགས་སྐུ་འཇིགས་པའི་སྐུར་བཞེངས་པ། ། ཆར་སྤྲིན་ནག་པོ་གཡོ་བའི་གཟི་བརྗིད་ཀྱིས། ། སྲིད་གསུམ་ཟིལ་གྱིས་གནོན་ལ་ཕྱག་འཚལ་ལོ། ། ཞལ་གདངས་མཆེ་གཙིགས་ཧ་ཧའི་གད་མོ་ཡིས། ། དགྲ་བགེགས་བསྡངས་ཤིང་ས་གསུམ་གཡོ་བར་བྱེད། ། སྤྱན་གསུམ་རབ་བགྲད་ཁྲོ་གཉེར་གཡོ་བ་ཡིས། ། དམ་ཉམས་རེངས་པར་མཛད་པ་ཕྱག་འཚལ་བསྟོད། ། བེར་ཆེན་དགུ་གསོལ་དབུ་ལ་ཐོད་སྐམ་གསོལ། ། མགོ་རློན་ལྔ་བཅུ་སྦྲུལ་ནག་ཆུན་པོས་བརྒྱན། ། ས་གཏིའི་ལྷྭམ་དང་གསེར་སྐའི་སྐེད་བཅིངས་ཅན། ། དབུ་སྐྲ་སྨར་སྨིན་འབར་བ་ཁྱོད་ལ་བསྟོད། ། ཕྱག་གཡས་ཙནྡན་བིང་ཆེན་རབ་འཕྱར་བས། ། ལྷ་དང་བདུད་ཀྱི་དཔུང་རྣམས་གཡོ་ཞིང་སྡུད། ། གཡོན་པས་ལྕགས་ཀྱི་པར་བུ་ཐུགས་ཀར་འཛིན། ། དཔའ་བོ་སྟག་ལ་ཆིབས་པ་ཁྱོད་ལ་བསྟོད། ། སེང་གེ་རྒྱན་ལྡན་རོལ་དུ་ཁྲིད་ནས་ནི། ། ལྕགས་བྱང་བྱ་ཁྲ་སྔོན་པོ་ལྡིང་ཞིང་འདུར། ། སྤྲུལ་བའི་ཕོ་ཉ་མང་པོ་ཕྱོགས་བཅུར་འགྱེད། ། དགྲ་བགེགས་རྩད་ནས་གཅོད་ལ་ཕྱག་འཚལ་ལོ། ། དཔལ་ལྡན་ལྷ་མོ་མི་ཕམ་སྲིད་གསུམ་མ། ། སྐུ་གསུང་ཐུགས་ཀྱི་མོན་པ་རྣམ་པ་གསུམ། ། ནོར་བདག་གནོད་སྦྱིན་བདུད་ནག་མོན་པ་བདུན། ། བདུད་མགོན་སྤྱི་རིངས་སྲོག་བདག་འོད་ལྷ་དཀར། ། ལྕགས་གཞུ་ནག་པོ་ཤུ་པོ་སྲོག་ལེན་དང་། ། ཀླུ་མགོན་རྡོ་རྗེ་ལེགས་པ་མ་མོའི་མགོན། ། རཱ་ཧུ་ གཟའ། རཀྴ་ སྲིན་པོ། བཙན་བདུད་མོན་མོའི་ཚོགས། ། གཡས་གཡོན་རུ་འདྲེན་མ་མོའི་ཚོགས་ལ་བསྟོད། ། ལེགས་ལྡན་སྟག་ཞོན་འཁོར་དང་བཅས་པ་རྣམས། ། འདིར་གཤེགས་རྒྱན་གྱི་གཏོར་མ་སོགས་ནས། ། བསྟན་པ་རྒྱས་པའི་ལས་འདི་མྱུར་དུ་སྒྲུབས། ། ཞེས་པས་བསྟོད་དོ། ། བཟླས་པ་ནི་རང་ཡི་དམ་དུ་གསལ་བའི་ཐུགས་ཀ་ནས་འོད་ཟེར་བསམ་གྱིས་མི་ཁྱབ་པ་འཕྲོས། མདུན་གྱི་མགོན་པོ་འཁོར་བཅས་ལ་ཕོག་པས་ཐུགས་རྒྱུད་བསྐུལ་བས་ཕོ་ཉ་དང་མཚོན་ཆའི་ཚོགས་སུ་གྱུར། དགྲ་བགེགས་བཀུག་ནས་བསྒྲལ། ལུས་ངག་ཡིད་གསུམ་གྱི་ཡེ་ཤེས་དང་། གོ་ཆ་སྲུང་བ་ལ་སོགས་པ་ཡིག་འབྲུའི་རྣམ་པར་བདག་ལ་བསྡུས། ལྷ་སྔགས་ནུས་པ་གཟི་བརྗིད་ཆེན་པོར་གྱུར་པར་བསམ་ཞིང་། ཡི་དམ་གྱི་སྔགས་དང་། མགོན་པོའི་སྔགས་ཅི་མང་བཟླའོ། ། དེ་ནས་མཆོད་བསྟོད་གོང་ལྟར་བྱས་ལ་ཡིག་བརྒྱ་ལན་གསུམ་དང་། མ་འབྱོར་པ་དང་ཉམས་པ་སོགས་ཀྱིས་ནོངས་པ་བཟོད་པར་གསོལ། རྟེན་ཡོད་ན་བརྟན་བཞུགས་བྱ། མེད་ན་མི་དགོས། ཨོཾ་ཁྱེད་ཀྱིས་སེམས་ཅན་དོན་ཀུན་མཛད་སོགས་དང་། བཛྲ་མུཿཡེ་ཤེས་པ་གཤེགས། དམ་ཚིག་པ་རང་ལ་བསྡུ། གནས་གསུམ་བསྲུང་བ་སོགས་བྱའོ། ། འདི་ནི་རང་གི་དྲན་གསོར་ཐར་རྩེར་སྦྱར་བའོ། །